## Uredba o osnivanju Hrvatske agencije za borbu protiv dopinga u športu

### NN 18/2007 (14.2.2007.), Uredba o osnivanju Hrvatske agencije za borbu protiv dopinga u športu

# VLADA REPUBLIKE HRVATSKE

**727**

Na temelju članka 73. stavka 2. Zakona o športu (»Narodne novine«, broj
71/2006), Vlada Republike Hrvatske je na sjednici održanoj 7. veljače 2007.
godine donijela

## UREDBU

### O OSNIVANJU HRVATSKE AGENCIJE ZA BORBU PROTIV DOPINGA U ŠPORTU

Članak 1.

Ovom Uredbom osniva se Hrvatska agencija za borbu protiv dopinga u športu (u
daljnjem tekstu: HADA), kao javna ustanova, te se uređuje djelatnost,
ustrojstvo, prava, obveze i izvori sredstava HADA-e.

Članak 2.

(1) Djelatnost HADA-e obuhvaća stručne poslove i zadatke koji su utvrđeni
međunarodnim konvencijama o borbi protiv dopinga u športu, Zakonom o športu,
ovom Uredbom i Statutom, i to:
– sustavno praćenje i koordiniranje akcija vladinih i nevladinih organizacija u
borbi protiv dopinga u športu,
– predlaganje i provođenje mjera u borbi protiv dopinga u športu,
– primjena konvencija, kodeksa Svjetske anti doping agencije, te pravila
međunarodnih športskih saveza i Međunarodnog olimpijskog odbora.
(2) HADA obavlja i druge poslove utvrđene Statutom.

Članak 3.

(1) Osnivač HADA-e je Republika Hrvatska. Osnivačka prava i dužnosti u ime
osnivača obavlja ministarstvo nadležno za šport.
(2) HADA ima svojstvo pravne osobe i upisuje se u sudski registar.
(3) Skraćeni hrvatski naziv Hrvatske agencije za borbu protiv dopinga u športu
je Hrvatska anti doping agencija, odnosno: HADA.
(4) Naziv Hrvatske agencije za borbu protiv dopinga u športu na engleskom jeziku
je Croatian Anti Doping Agency.
(5) Skraćeni engleski naziv Hrvatske agencije za borbu protiv dopinga u športu
je CROADA.
(6) Sjedište HADA-e je u Zagrebu.

Članak 4.

(1) Unutarnji ustroj, detaljna djelatnost HADA-e, te druga pitanja od značenja
za obavljanje djelatnosti i poslovanje HADA-e uređuju se Statutom HADA-e.
(2) Statut HADA-e donosi Upravno vijeće HADA-e, uz suglasnost osnivača, a na
prijedlog ravnatelja HADA-e.

Članak 5.

HADA stječe sredstva za početak djelovanja Agencije iz držav­nog proračuna
Republike Hrvatske, a sredstva za njezino trajno djelovanje osiguravaju se iz
sredstava za financiranje godišnjeg programa javnih potreba u športu Republike
Hrvatske i drugih izvora sukladno zakonu.

Članak 6.

Tijela HADA-e su Upravno vijeće, Stručno vijeće i ravnatelj HADA-e.

Članak 7.

(1) HADA-om upravlja Upravno vijeće, koje čini predsjednik i četiri člana.
(2) Predsjednika i članove Upravnog vijeća imenuje ministar nadležan za šport,
na razdoblje od četiri godine.
(3) Upravno vijeće donosi godišnji Program rada HADA-e, kojim se detaljno
uređuju aktivnosti i poslovi Agencije za kalendarsku godinu, nadzire izvršenje
Programa, odlučuje o financijskom planu, donosi završni račun HADA-e, te obavlja
i druge poslove u skladu sa Statutom HADA-e.
(4) Način donošenja odluka Upravnog vijeća i druga pitanja u vezi s radom
Upravnog vijeća uređuju se Statutom HADA-e.

Članak 8.

(1) Stručno vijeće raspravlja i odlučuje o stručnim pitanjima rada HADA-e, daje
Upravnom vijeću i ravnatelju mišljenja i prijedloge glede organizacije rada i
uvjeta za razvitak djelatnosti, te drugih poslova određenih zakonom i Statutom
Agencije.
(2) Sastav, način donošenja odluka Stručnog vijeća i druga pitanja u vezi s
radom Stručnog vijeća uređuju se Statutom HADA-e.

Članak 9.

(1) HADA-u zastupa i predstavlja ravnatelj.
(2) Ravnatelj organizira i vodi rad i poslovanje HADA-e, poduzima sve pravne
radnje u ime i za račun HADA-e, zastupa HADA-u u svim postupcima pred sudovima,
upravnim i drugim državnim tijelima te pravnim osobama s javnim ovlastima, a u
granicama svojih ovlasti može dati punomoć drugoj osobi za zastupanje HADA-e u
pravnom prometu.
(3) Ravnatelj HADA-e ne može bez posebne ovlasti Upravnog vijeća nastupati kao
druga ugovorna strana i s ustanovom sklapati ugovore u svoje ime i za svoj
račun, u svoje ime a za račun drugih osoba, ili u ime i za račun drugih osoba.
(4) Ravnatelja HADA-e imenuje i razrješava Upravno vijeće HADA-e na razdoblje od
četiri godine, na način i u postupku utvrđenom Statutom HADA-e.
(5) Na prijedlog ravnatelja HADA-e, Upravno vijeće imenuje zamjenika ravnatelja,
na način i u postupku utvrđenom Statutom HADA-e.
(6) Zamjenik ravnatelja HADA-e zamjenjuje ravnatelja u slučaju njegove
odsutnosti ili spriječenosti i obavlja druge poslove određene Statutom HADA-e.
(7) Uvjeti koje moraju ispunjavati ravnatelj HADA-e i zamjenik ravnatelja HADA-e
određuju se Statutom HADA-e.

Članak 10.

(1) Vlada Republike Hrvatske će, na prijedlog ministra nadlež­nog za šport,
imenovati privremenog ravnatelja HADA-e u roku od 30 dana od dana stupanja na
snagu ove Uredbe.
(2) Privremeni ravnatelj donijet će privremeni Statut HADA-e, obaviti poslove u
vezi s upisom HADA-e u sudski registar i organizirati početak rada HADA-e.
(3) Privremeni Statut iz stavka 2. ovog članka primjenjivat će se do stupanja na
snagu Statuta, kojeg će donijeti Upravno vijeće HADA-e u skladu s člankom 4.
stavkom 2. ove Uredbe, u roku od 2 mjeseca od imenovanja Upravnog vijeća.

Članak 11.

HADA-a vodi poslovne knjige i sastavlja financijske izvještaje prema propisima
kojima se uređuje način vođenja računovodstva proračunskih korisnika.

Članak 12.

HADA-a ne može bez suglasnosti ministarstva nadležnog za šport steći, opteretiti
ili otuđiti nekretninu i drugu imovinu ili sklapati pravne poslove čija je
vrijednost veća od vrijednosti utvrđene Statutom HADA-e.

Članak 13.

(1) HADA-a će koristiti svoja sredstva, uključivo i dobit ostvarenu svojim
poslovanjem, isključivo za obavljanje i razvoj djelatnosti HADA-e, sukladno ovoj
Uredbi i Statutu HADA-e.
(2) HADA-a za obveze prema trećima odgovara cijelom svojom imovinom. Osnivač
solidarno i neograničeno odgovara za obveze HADA-e.
(3) Gubici HADA-e pokrivaju se iz sredstava HADA-e.

Članak 14.

(1) Nadzor nad zakonitošću rada HADA-e obavlja ministarstvo nadležno za šport.
(2) O svom radu HADA jednom godišnje izvještava ministarstvo iz stavka 1. ovog
članka.

Članak 15.

Ova Uredba stupa na snagu osmog dana od dana objave u »Narodnim novinama«.

Klasa: 620-01/07-03/01
Urbroj: 5030108-07-1
Zagreb, 7. veljače 2007.

Predsjednik
**dr. sc. Ivo Sanader**, v. r.

Uredba, NN 18/2007-727
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)